**Slobodna Država** je jedna od devet provincija Južnoafričke Republike, koja se nalazi u sredini države. Glavni grad provincije je Bloemfontein koji je ujedno i sjedište Vrhovnog suda Južnoafričke Republike.

Provincija Slobodna Država je dio nekadašnje provincije Slobodna Država Oranje koja je ukinuta 1994, koja je nastala od istoimene burske države (1854–1902)

Geografske karakteristike
-------------------------

Provincija Slobodna Država se prostire na 129 825 km²  po tom kriteriju je treća po veličini u državi. Graniči se sa sjevera sa provincijama Sjeverozapad, Gauteng i Mpumalanga, sa istoka sa provincijom KwaZulu-Natal i državom Lesotho, sa juga sa provincijom Istočni Kaap a sa zapada sa provincijom Sjeverni Kaap.

Slobodna Država se prostire na visoravni Highveld, na prosječnoj nadmorskoj visini od 1 800 m na istoku, koja pada do 1 200 mna zapadu. Dvije rijeke: Oranje i Vaal su dva glavna vodotoka provincije, Oranje označava južnu granicu, a Vaal sjevernu. 

Karta administrativne podjele provincije na distrikte i općine

Klima
-----

Klima varira od tropske do umjerene s prosječnim godišnjim padalinama od 1 020 mm na istoku do polupustinjske količine oborina od samo 380 mm na krajnjem zapadu. Srednja godišnja temperatura postepeno se povećava od oko 14 °C na istoku do 17 °C na zapadu. Jutarnji mrazevi su česti u cijeloj provinciji od maja do septembra, ali i dugotrajne suše, zbog vrlo nepozdanih kišnih razdoblja koja znaju jako varirati.

Stanovništvo
------------

Prema popisu iz 2001. u provinciji je živjelo 2 706 774 stanovnika, a prema procjeni iz 2009. u provinciji živi 2 902 400 stanovnika, po tom kriteriju je bila druga u Južnoafričkoj Republici. Tri četvrtine stanovništva su crnci (2 381 072), a bijelaca ima manje od jedne desetine (238 789  Afrikaneri i Angloafrikanci), ostatak stanovništva su obojani (83 193) i Azijati (3 720) indijskog porijekla. Većina bijelaca živi u gradovima, dok s druge strane domorodački crnci žive po selima. Više od tri petine stanovništva govori sotho (1 742 939 ), tek jedna desetina afrikaans (323 081 ) a manje afričke jezike govori mali postotak stanovništva.

Slobodna Država i danas važi za vrlo konzervativnu provinciju, tvrdo uporište Afrikanera. Crnačko stanovništvo živi još i danas pod snažnim utjecajem plemenskog života, iako formalno više nemaju moći, tradicionalne plemenske poglavice su i nadalje lokalni moćnici, isto tako jak je i animizam, unatoč utjecaju kršćanstva.

Privreda, školstvo, kultura
---------------------------

Provincija Slobodna Država ima vrlo razvijenu poljoprivredu, sa 30 000 farmi u kojoj se proizvodi velik dio južnoafričkog kukuruza (oko dvije petine) i značajna količina pšenice. Brežuljkasti kraj pun travnjaka, pruža izvrsnu ispašu za ovce, tako da provincija proizvodi oko jedne šestine južnoafričke vune.

Slobodna Država ima velik broj rudnika dijamanata, ugljena i bentonita. Velik dio iskopana ugljena pretvara se u ulja i druge naftne derivate u rafineriji u Sasolburg.

Provincija ima jedan univerzitet u Bloemfonteinu, osnovan 1904.

U Slobodnoj Državi nalazi se Vredefort, najveći meteorski krater na Zemlji, koji je 2005. uvršten na UNESCO-vu listu mjesta svjetske baštine u Africi.

Izvori
------

1. 1 2 3 4 5 6 7 8  „*Census 2001 by province, population group and gender*" (engleski). South Africa/Population Census. Arhivirano iz originala na datum 2006-12-01. Pristupljeno 11. 02. 2012.
2. ↑  „Free State Government". Arhivirano iz originala na datum 2012-04-22. Pristupljeno 2012-02-13.
3. 1 2 3 4 5 6 7 8 9 10  „*Free State*" (engleski). Encyclopædia Britannica. Pristupljeno 11. 02. 2012.

Eksterni linkovi
----------------

***Slobodna Država*** na Wikimedijinoj ostavi

* Službene stranice provincijske vlade Arhivirano 2015-08-14 na Wayback Machine-u ()
* *Slobodna Država* na portalu Encyclopædia Britannica ()

| * p
* r
* u
Provincije Južne Afrike |
| --- |
| Gauteng • Istočni Kaap • KwaZulu-Natal • Limpopo • Mpumalanga • Sjeverni Kaap • Sjeverozapad • Slobodna Država • Zapadni Kaap |  |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 140716725
* LCCN: no96017551
* GND: 1254295968

 |